tartuNLP/wikipedia-smugri-20251201 huggingface dataset:
John William Godward

John William Godward (9. elokuuta 1861 Wimbledon, Lontoo – 13. joulukuuta 1922 Lontoo) oli englantilainen taidemaalari, joka maalasi uusklassisia maalauksia, jotka esittivät naishahmoja sijoitettuina suihkulähteiden ja kukka-asetelmien luo. Naisten kasvot kuvasivat heidän tunteitaan. 
Elämänvaiheita.
John William Godward oli vanhempiensa esikoinen. Perheeseen, joka oli varakas, syntyi viisi lasta. Vanhemmat eivät mitenkään voineet hyväksyä poikansa aikeita ryhtyä taidemaalariksi. Hän kuitenkin uhmasi vanhempiaan ja ryhtyi Lawrence Alma-Tademan johdolla opiskelemaan taidetta. Suuttuneet vanhemmat leikkasivat poikansa kuvat pois kaikista perhekuvista. Godward opiskeli myös Royal Academyssa, missä piti suurimman osan näyttelyistään. 
Kun Godward päätti matkustaa vuonna 1912 mallinsa kanssa Italiaan, katkesivat viimeisetkin välit vanhempiin. Italiassakaan elämä ei ollut helppoa, hänen taidettaan pidettiin vanhentuneena. Godward alkoi kärsiä masennuksesta joka johtui siitä, että hänen taiteensa sai huonon vastaanoton ja perhesiteiden katkeamisesta. Hän palasi kotimaahansa vuonna 1921. 
Vuonna 1922 Godward teki itsemurhan. Hänen uransa taiteilijana sekä itsemurha olivat perheen mielestä niin häpeällisiä, että he polttivat kaikki hänestä otetut valokuvat, paperit ja muistoesineet. Uskotaan, että hänestä on olemassa vain yksi kuva.
Lounais-Hämeen Pirtti

Lounais-Hämeen Pirtti on vuonna 1948 valmistunut kotiseututalo Saaren kansanpuistossa Tammelassa Lounais-Hämeessä. Talon rakentaminen Saaren kansanpuistoon käynnistettiin Lounais-Hämeen kotiseutu- ja Museoyhdistyksen aloitteesta vuonna 1946 ja se vihittiin käyttöön toukokuussa 1948. Talon suunnitteli arkkitehti Veikko Kyander, joka on suunnitellut myös Saaren kansanpuiston kesäteatterin ulkoilmakatsomon ja Tammelan kirkon edustalla olevan hakkapeliittapatsaan. Pirtin omistaa Lounais-Hämeen pirtin säätiö. 
Pirtin esineistöön kuuluvat muun muassa Lounais-Hämeen pitäjien kirkkojen keskiaikaisia suojeluspyhimyksiä esittävät veistokset ja Lounais-Hämeen kuntien vaakunat. Pöydiksi ulkoterassille saatiin vanhat myllynkivet. Pirtin alakerran hakkapeliittakellari muistuttaa Tammelasta 30-vuotiseen sotaan lähteneistä hakkapeliittasotilaista ja kellarissa on esillä näihin liittyvää esineistöä.. Hakkapeliitta-aiheisen lasimaalauksen teki taiteilija Tapani Lemminkäinen. 
Kotiseututalona Lounais-Hämeen pirtti oli Suomen ensimmäinen. Aloitteentekijänä sen rakentamishankkeessa oli Lounais-Hämeen kotiseututyön keskeinen vaikuttaja, myöhempi Turun yliopiston professori Esko Aaltonen. Talon ainekset kerättiin talkoilla ja lahjoituksina ja ajan sotien jälkeen ollessa taloudellisesti raskas rahoitusta varten perustettiin Lounais-Hämeen Pirtin Säätiö. 
Jo ennen Lounais-Hämeen pirtti Lounais-Hämeen kotiseutu- ja museoyhdistyksen aloittesta oli Saaren kansanpuiston viereen Kaukolanharjulle rakennettu Kaukolanharjun näkötorni ja vuonna 1933 kansanpuistoon ulkoilmateatteri. Kansanpuistoon oli koottu näytteille myös joitakin talonpoikisrakennuksia, kuten myllypirtti, ja esinöistöä, kuten ruuhia ja myllynrattaita. Kaukolanharjulle paljastettiin muistomerkki taiteilija Albert Edelfeltille 1953 ja Saaren sillan lähelle muistomerkki "kolmen sotilaan hauta" 1949.
Pioltello

Pioltello on kunta Lombardian alueella Pohjois-Italiassa. Se on osa Milanon metropolikaupunkia, etäisyys Milanon keskustasta on noin 12 kilometriä koilliseen. Pioltellon väkiluku kasvoi nopeasti toisen maailmansodan jälkeen, ja paikkakunnan yleisilme on moderni.
Maantiede.
Pioltello sijaitsee tasankomaalla Milanon itäisellä esikaupunkivyöhykkeellä Lombardian länsiosassa. Sen frazionet ovat Limito, Rugacesio ja Seggiano. Pioltello kuuluu historialliseen Martesanan alueeseen.
Historia.
Pioltellon historian suuret linjat ovat samat kuin Milanon. Ensimmäinen kirjallinen maininta Pioltellosta on vuodelta 1020 muodossa Plautellum; nimi saattaa viitata alueen tasaiseen maastoon. Alueella on asuttu jo huomattavasti aiemmin: Seggianosta on löydetty nekropoli, joka on ajoitettu 300-luvulle. Napoleonin aikakaudella Pioltello toimi Martesanan alueen pääpaikkana. Vuonna 1869 Pioltelloon suunniteltiin liitettäväksi laajoja alueita, kuten Rodano idästä. Suunnitelma kaatui ja lopulta Pioltelloon liitettiin vain Limito. Ennen toista maailmansotaa Limito ja Pioltello olivat vähäisiä maalaiskyliä, joissa elettiin vuosisataisten agraariperinteiden mukaan. Paikkakunta kaupungistui vinhaa vauhtia 1950-luvulta alkaen. Väkiluku kuusinkertaistui 1950-luvun alusta 2010-luvulle. Pioltellon rakennuskanta on verraten modernia, vanhimmat rakennukset - Sant'Andrean kirkko ja Palazzo della Pesa - ovat 1700-luvulta.
Talous ja liikenne.
Pioltellon teollisuus on monipuolista (elintarvikkeita, kemianteollisuutta, mekaniikkaa). Vähittäiskauppaketju Esselungan pääkonttori sijaitsee Pioltellossa.
Pioltellon rautatieasema, Stazione di Pioltello-Limito, sijaitsee rataosuudella Milano–Venetsia. Asema on Milanon paikallisjunaliikenteen piirissä. Pioltellon kautta kulkevat maantiet SP 14 ja SP 103, jotka yhdistävät paikkakunnan Milanon seudun moottoriteihin.
David Quinn

David Quinn (s. 30. heinäkuuta 1966 Rhode Island) on uransa lopettanut yhdysvaltalainen jääkiekkoilija ja nykyinen jääkiekkovalmentaja.
Pelaajaura.
Minnesota North Stars varasi Quinnin vuoden 1984 varaustilaisuudessa ensimmäisellä kierroksella 13. pelaajana. Varauksen jälkeen Quinn meni Bostonin yliopistoon jonka joukkueessa hän pelasi. Vuonna 1988 Quinnilla diagnosoitiin hemofilia eikä hän pystynyt pelaamaan. Quinn sai hoitoa ja teki vuonna 1992 sopimuksen New York Rangersin kanssa. Hän pelasi kuitenkin vain Rangersin AHL-joukkueessa ja lopetti uransa seuraavana vuonna. Quinn oli pelipaikaltaan puolustaja ja kätisyydeltään left. 
Valmentajaura.
Quinn on toiminut valmentajana Northeastern yliopistossa, Nebraska-Omahan yliopistossa ja Bostonin yliopistossa jossa hän oli opiskellut. Kaudet 2009-2012 Quinn toimi Colorado Avalanchen AHL-joukkueen Lake Erie Monstersin päävalmentajana. Kauden 2012-2013 Quinn toimi Avalanchen apuvalmentajana. Tämän jälkeen hän lähti Bostonin yliopistoon päävalmentajaksi. 23. toukokuuta 2018 New York Rangersin organisaatio ilmoitti palkanneensa David Quinnin NHL-joukkueensa päävalmentajaksi. Ensimmäisen voittonsa NHL-runkosarjassa päävalmentajana Quinn saavutti 11. lokakuuta 2018 ottelussa San Jose Sharksia vastaan. Toukokuussa 2021 Rangers antoi Quinnille potkut sen jälkeen, kun tämä oli valmentanut joukkuetta kolmen kauden ajan.
Bollate

Bollate on kunta Lombardian alueella Pohjois-Italiassa. Se on osa Milanon metropolikaupunkia, etäisyys Milanon keskustasta on noin 10 kilometriä luoteeseen. Bollate on kasvanut Milanon kyljessä ja jakanut sen kohtalot. Kaupungissa on muun muassa lääketeollisuutta.
Maantiede.
Bollate sijaitsee Lombardian länsiosassa ja tiheään asutun Milanon metropolikaupungin pohjoisosassa. Lähes 80 neliökilometrin laajuinen luonnonpuisto Parco delle Groane levittäytyy Bollaten pohjoispuolella.
Historia.
Bollaten nimi saattaa olla kelttiläistä perua, jolloin se palautuisi koivuun (beola). Nykyisin koivu on yleinen etenkin Castellazzon frazionessa. Toinen vaihtoehto on latinan bula, joka viittaa alueen useisiin vesilähteisiin. Keltit asuttivat aluetta ennen roomalaisvaltaa. Rooman valtakunnan aikana Bollaten halki kulki Via Mediolanum-Bilitio, joka johti Mediolanumista (Milano) Luganumiin (Lugano). Nyky-Bollatesta on varhaisin kirjallinen maininta vuodelta 1039. Milanon merkitys kasvoi sydänkeskiaikana, ja se otti pesäeroa Pyhästä saksalais-roomalaisesta keisarikunnasta. Fredrik I Barbarossan joukot tuhosivat Bollaten huhtikuussa 1162, ja se rakennettiin uudelleen Legnanon taistelun (1176) jälkeen. Bollate pysyi uskollisena Milanolle, ja oli siten Milanon vihollisten silmätikkuna. 1300-luvulla huomattava osa paikkakunnan väestöstä muutti toisaalle. Noin vuonna 1570 Bollate läänitettiin espanjalaiselle don Jorge Manriquez de Laralle. 1800-luvulla Bollateen liitettiin muun muassa Baranzate, joka itsenäistyi omaksi kunnakseen vuonna 2004. Ennen Baranzaten itsenäistymistä Bollaten väkiluku oli enimmillään noin 50 000.
Bollaten historiallisia rakennuksia ovat muun muassa barokkityylinen Villa Arconati 1620-luvulta ja kaupungin suojeluspyhimyksen San Martinon kirkko. Bollaten vankila, Carcere di Bollate, sijaitsee nimestään huolimatta Baranzaten ja Milanon hallinnollisilla alueilla. Kun vankila otettiin käyttöön joulukuussa 2000, se kuului vielä Bollaten alueeseen.
Talous ja liikenne.
Bollatessa on muun muassa kemianteollisuutta. Jälkiteollisten kaupunkien tavoin myös Bollaten elinkeinoelämä on palveluvaltaistunut. Bollatessa on kaksi rautatieasemaa, Stazione di Bollate Centro ja Stazione di Bollate Nord. Kumpikin sijaitsee 21-kilometrisen Milano–Saronno-radan varrella. Milanon kehämoottoritie kulkee Bollaten eteläpuolitse, ja se välittää liikennettä tehokkaasti eri puolille Eurooppaa.
Hidaka (Saitama)

Hidaka () on Japanin kaupunki Honshūn saarella Kantōn alueella Saitaman prefektuurissa. Se sijaitsee sisämaassa prefektuurin eteläosassa Chichibuvuorten itäreunalla. Kaupungin läpi virtaa Komajoki. Hidakassa on 55 449 asukasta (elokuussa 2020) ja sen pinta-ala on 47,48 neliökilometriä.
Hidakan maaseutukaupunki perustettiin vuonna 1955 liittämällä yhteen Koman ja Komagawan kyläkunnat. Koman kylään (高麗) muutti Nara-kaudella 700-luvun alussa siirtolaisia Goguryeosta (高句麗) Korean niemimaalta, ja paikkakunnan nimi onkin tästä peräisin. Edo-kaudella 1600–1800-luvuilla Koma kehittyi markkinapaikkana Komajoen laakson suulla. Sittemmin toisen maailmansodan jälkeen Hidaka on kasvanut yhtenä Suur-Tokion metropolialueen lukuisista esikaupungeista. Kaupunkiin on sijoittunut muun muassa sementtiteollisuutta. Kaupunkioikeudet Hidakalle myönnettiin vuonna 1991.
Hidakan nähtävyyksiin kuuluu Kinchakudan virkistysalue, joka tunnetaan "Lycoris radiata" -hämähäkkililjoistaan ("higanbana"). Rakennettua kulttuuriperintöä edustavat esimerkiksi Koma-jinjan šintolainen pyhäkkö, Shōden-inin buddhalainen temppeli ja Japanin tärkeäksi kulttuuriomaisuudeksi valittu Koma-suvun asuintalo. Hidakaa palvelevat JR Higashi-Nihonin Hachikō-linja ja Kawagoe-linja sekä Seibu-rautateiden Ikebukuro-linja.
Mustiala - Porras - Kaukolanharju

Mustiala - Porras - Kaukolanharju on yksi Suomen ympäristöministeriön vuonna 1992 määrittelemistä Suomen valtakunnallisesti arvokkaista maisema-alueista.
Maisema-alue sijaitsee Tammelassa Kanta-Hämeen maakunnassa. Se ulottuu Tammelan Mustialasta Tammelan kirkonkylän, Saaren kartanon, Kaukolanharjun ja Saaren kansanpuiston kautta Tammelan Portaaseen ja Hämeen Härkätielle ja käsittää myös Tammelan Kaukolan, Hykkilän ja Lunkaan kylät Pyhä- ja Kuivajärvien rannoilla.
Alueen sisällä Mustialan maanviljelysopisto, Tammelan kirkko sekä Saaren kartano ja kansanpuisto ovat myös Museoviraston vuonna 2009 määrittelemiä valtakunnallisesti merkittäviä rakennettuja kulttuuriympäristöjä, samoin kuin aluetta Tammelan Portaassa leikkaava Hämeen Härkätie. Kaukolanharju ja Saaren kansanpuisto muodostavat myös Kaukolanharjun Natura 2000 -suojelualueen.
Joensuunlahti - Venesillanlahti

Joensuunlahti - Venesillanlahti on Natura 2000 -suojelualue Tammelassa Kanta-Hämeen maakunnassa. Se käsittää vesialuetta Tammelan Kuivajärvessä järven pohjoispäässä Joensuunlahdella ja Venesillanlahdella järven luoteisrannalla Kankaisten ja Saaren kylien luona. 
Lahdista Venesillanlahti on aiemmin muodostanut salmen Kuivajärven ja viereisen Pyhäjärven välille. Kun Tammelan Pyhä- ja Kuivajärvien pintaa vuonna 1827 laskettiin parilla metrillä, Venesillan kohdalla ollut salmi madaltui ja lopullisesti vesiyhteys katkesi salmen poikki kulkevan maantien penkereeseen nykyisellä yhdystiellä 2823. 2010-luvulla Venesillan kohdalla oleva vesiyhteys avattiin rakentamalla tien alitse rumpu Venesillalahden veden vaihtumisen ja veden laadun parantamiseksi.
Segrate

Segrate on kunta Lombardian alueella Pohjois-Italiassa. Se on osa Milanon metropolikaupunkia, etäisyys Milanon keskustasta on noin 10 kilometriä koilliseen. Segraten keskusta on rakennettu pääosin 1960-luvulla.
Maantiede ja ilmasto.
Segrate sijaitsee Lombardian länsiosassa ja tiheään asutun Milanon metropolikaupungin itäosassa. Tekojärvi Idroscalo di Milano sijaitsee osittain Segraten alueella. Se rakennettiin 1920- ja 1930-luvuilla vesilentokoneiden käyttöön. Milanon toinen päälentoasema, Linate, sijaitsee niin ikään osin Segraten alueella.
Segrate on muun Milanon seudun tavoin osa laajaa Pojoen laaksoa, jossa talvet ovat viileitä ja osin sumuisia ja luntakin saattaa sataa. Kesät ovat lämpimiä, ja etelästä saapuvat subtrooppiset ilmamassat muuttuvat tukaliksi, mikäli tuulisuus on samaan aikaan vähäistä. Alpeilta puhaltaa kaikkina vuodenaikoina voimakkaita föhntuulia. Ylin 2000-luvulla mitattu lämpötila on 38,0 °C ja alin –12,6 °C.
Historia.
Vanhin Segratea koskeva asiakirja on "Codex Diplomaticus Longobardiae" vuodelta 830. Paikkakunnan nimessä on Lombardiassa yleinen -ate, joka viittaa esimerkiksi alueella virtaavaan jokeen, kuten Lambrate Lambro-joen varrella. Segraten nimen alkuperä ei ole yhtä ilmeinen. Uskottavimpana pidetään teoriaa, joka perustuu rukiin (segale) viljelyyn.
Segrate kuului Melzon läänityksiin aina vuoteen 1689, jolloin se siirtyi Colombon suvulle. Segraten ja Pioltellon liitosta kaavailtiin 1860-luvulla, mutta aie raukesi ja lopulta päädyttiin liittämään Novegro ja Rovagnasco Segrateen.
Segraten merkittäviä rakennuksia ovat entinen kaupungintalo ja nykyinen kirjasto ja kulttuurikeskus Centro culturale Giuseppe Verdi 1960-luvulta ja Oscar Niemeyerin suunnittelema Mondadorin pääkonttori vuodelta 1975.
Talous ja liikenne.
Segraten teollisuus on monipuolista. Segraten rautatieasema, Stazione di Segrate, sijaitsee Milano–Venetsia-radan varrella. Segrate kuuluu Milanon paikallisjunaliikenteen piiriin ja kaupunki on erinomaisten moottoritieyhteyksien läheisyydessä.
Aspremont (Alpes-Maritimes)

Aspremont on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Se sijaitsee noin 12 kilometriä Nizzasta pohjoiseen.
Kunnan keskusta sijaitsee korkealla mäellä. Se on ollut nykyisellä paikalla vuodesta 1426 lähtien. Vanha kylä hylättiin tuolloin, ja sen rauniot ovat yhä nähtävillä Mont Cima -vuorella.
Mont Chauve -vuoren laella on vuonna 1890 valmistunut linnoitus Fort du Mont Chauve. Se oli osa Ranskan puolustamiseksi rakennettua Séré de Rivières järjestelmää.
Cadillac CT4

Cadillac CT4 on yhdysvaltalaisen General Motorsin Cadillac-brändin alla valmistettu automalli. Cadillac ATS:n korvaava CT4 esiteltiin 30. toukokuuta 2019. Autoa valmistetaan Lansing Grand River Assembly -tuotantolaitoksella Lansingissa, Michiganissa, sekä Shanghaissa, Kiinassa. 
CT4 saapui yhdysvaltalaisiin myymälöihin alkuvuonna 2020.
Aspremont

Aspremont voi viitata seuraaviin asioihin:
Anetta Lukjanova

Anetta Lukjanova (s. 1993) on suomalainen kuvataiteilija. Hänen opiskeli vuosina 2016–2019 Barcelonassa öljyvärimaalausta (Barcelona Academy of Art). Hänen tuotantonsa käsittää maalauksia, piirroksia ja muraaleja. Hän toimii myös yksityisen kuvataidekoulun opettajana.
Lukjanovan julkisia seinämaalauksia on nähtävillä Suomessa esimerkiksi Vantaalla (Hakunilan ostoskeskus ja Louhelan rautatieasema), Mikkelissä (Vesitornintie 6) ja Mäntsälässä (S-marketin seinä, Kapinatori).
Julkisia teoksia ovat muun muassa seuraavat seinämaalaukset:
Iwona Sobotka

Iwona Sobotka (s. 19. lokakuuta 1981 Mława) on puolalainen ooppera- ja konserttilaulaja, äänialaltaan sopraano.
Sobotka valmistui Varsovan Chopin-musiikkiyliopistosta (diplomi 2005). Hän sai koulutusta myös Tom Krauselta Madridin Reina Sofía -musiikkikorkeakoulussa. Hän on saanut monia palkintoja, kuten Kuningatar Elisabetin laulukilpailun "Grand Prix'n" Brysselissä vuonna 2004. Sobotka on esiintynyt useimmissa Euroopan maissa, Yhdysvalloissa ja Japanissa. Kapellimestareita, joiden johdolla hän on esiintynyt, ovat olleet muiden muassa Colin Davis, Simon Rattle, Sylvain Cambreling, Gabriel Chmura, Thomas Hengelbrock, Jacek Kaspszyk, Jerzy Maksymiuk ja Antoni Wit.
Ensimmäisenä sooloalbuminaan Sobotka julkaisi toukokuussa 2004 Karol Szymanowskin laulujen kokoelman. Kaudella 2007/2008 sopraano esiintyi ensimmäisen kerran Pariisin oopperassa Ygrainen roolissa Paul Dukasin oopperassa "Ariane et Barbe-bleue". Vuonna 2009 hän teki ensimmäisen esiintymisensä Varsovan suurteatterissa tulkitsemalla Susanin roolin Stanisław Moniuszkon oopperassa "Verbum nobile". Sobotka on tehnyt yhteistyötä sellaisten pianistien kuin Piotr Anderszewskin ja Ángel Cabreran kanssa. Konserttilaulajana hänen ohjelmistoonsa on kuulunut Szymanowskin, Richard Straussin ja Frédéric Chopinin teoksia.
Andy Townsend

Andy Townsend (s. 23. heinäkuuta 1963 Maidstone, Englanti) on irlantilainen jalkapalloilija, pelipaikaltaan keskikenttäpelaaja. Hän on pituudeltaan 180-senttimetrinen. Hän pelasi koko ammattilaisuransa Englannissa ja siitä yli 15 kautta pääsarjatasolla. Hän pelasi Irlannin maajoukkueessa 70 maaottelua ja toimi myös joukkueen kapteenina. Hän lopetti pelaajauransa vuonna 2000.
Townsend pelasi 1980-luvun alkupuolella alemmilla sarjatasoilla Welling Unitedin ja Weymouthin joukkueissa kunnes siirtyi vuonna 1985 Southamptoniin, jossa hän pelasi vuoteen 1988 saakka. Tämän jälkeen hän edusti vuosina 1988–1990 Norwich Cityä, vuosina 1990–1993 Chelseaa, vuosina 1993–1997 Aston Villaa, vuosina 1997–1999 Middlesbrough’ta ja vuosina 1999–2000 West Bromwich Albionia. Hän voitti Englannin liigacupin Aston Villan joukkueessa vuosina 1994 ja 1996.
Townsend pelasi Irlannin maajoukkueessa 70 maaottelua ja teki niissä seitsemän maalia vuosina 1989–1998. MM-kilpailuissa 1990 hän pelasi Irlannin kaikki viisi ottelua joukkueen yltäessä puolivälieriin ja teki Romaniaa vastaan pelatun neljännesvälierän päättäneessä rangaistuspotkukilpailussa joukkueensa kolmantena laukojana maalin. MM-kilpailuissa 1994 hän pelasi avauskokoonpanossa joukkueensa kaikki neljä ottelua. Hän pelasi vielä vuoden 1998 MM-kilpailujen karsinnat päättäneissä jatkokarsintaotteluissa Belgiaa vastaan, mutta Irlanti hävisi ne kahden ottelun yhteismaalein 2–3 ja jäi MM-kilpailujen ulkopuolelle.
Hjalmar Kokko

Hjalmar Kokko (, 4. maaliskuuta 1898 Helsinki – 1941 Itä-Karjala) oli suomalainen painija ja painivalmentaja. Hän siirtyi sisällissodan jälkeen Neuvosto-Venäjälle ja voitti myöhemmin Neuvostoliiton mestaruuden kreikkalais-roomalaisen painin 67 kg:n sarjassa.
Elämä ja ura.
Helsingin Jyryä edustanut Kokko osallistui Suomen sisällissotaan seuran urheilijoista kootun Jyryn komppanian riveissä, ja pakeni sodan loppuvaiheessa Neuvosto-Venäjälle. Vuosina 1921–1923 Kokko opiskeli Pietarin kansainvälisessä punaupseerikoulussa. Talvella 1922 hän taisteli Toivo Antikaisen johtamassa hiihtokomppaniassa rajan yli tunkeutuneita suomalaisjoukkoja vastaan. Kurssin suoritettuaan Kokko toimi punaupseerikoulussa liikunnanopettajana 1923–1926. Vuonna 1926 Kokko voitti kreikkalais-roomalaisen painin Neuvostoliiton mestaruuden sarjassa 67 kg, ja 1928 hän sijoittui Moskovan spartakiadien yhteydessä järjestetyissä mestaruuskilpailuissa pronssille. Vuosina 1932–1937 Kokko oli painivalmentajana Karjalan autonomisen tasavallan urheiluinstituutissa, jonka jälkeen hän siirtyi paininopettajaksi P. F. Lesgaftin kansalliseen fyysisen kasvatuksen instituuttiin Leningradiin. 
Kokko osallistui talvisotaan, ja natsi-Saksan hyökättyä Neuvostoliittoon kesällä 1941, hän ilmoittautui vapaaehtoiseksi rintamapalvelukseen. Kokon kuolemasta ei ole tarkkaa tietoa. Erään version mukaan hän olisi kadonnut taistelutehtävässä joulukuussa 1941. Toisen mukaan Kokko johti suomalaisten linjojen takana toiminutta erikoisosastoa, joka joutui väijytykseen Sortavalan lähistöllä. Joidenkin tietojen mukaan Kokko lähetettiin rintaman yli vakoojana ja kiinni jäätyään teloitettiin. Tarinan mukaan hän tempaisi paitansa auki teloitusryhmän edessä ja osoitti rintaansa tatuoitua Jyryn merkkiä kehottaen ampumaan siihen.
Riistaveden kotiseutumuseo

Riistaveden kotiseutumuseo eli Riistaveden museopiha on Kuopion Riistaveden Melalahdessa sijaitseva ja toimiva kotiseutumuseo ja -museoalue. Museopihaa ylläpitää ja sen tapahtumia järjestää Riistavesi-Seura.
Alexis Piron

Alexis Piron (1689 Dijon, Ranska – 1773 Pariisi, Ranska) oli ranskalainen runoilija ja näytelmäkirjailija. Hän toimi asianajajana Dijonissa mutta muutti 1719 Pariisiin, missä hän pian saavutti näytelmillään yleisön ihailun.
Hyvin myönteisen vastaanoton sai esimerkiksi monologi "Arlequin-Deucalion" (1722) ja huvinäytelmä "La métromanie ou le poète" (1738). Ne molemmat ovat todellisia kekseliäisyyden ja kepeyden mestariteoksia. Aivan yhtä hyvin eivät onnistuneet murhenäytelmät "Callisthène" (1730), "Gustave Wasa" (1733) ja "Fernand Cortez" (1744).
Monet Pironin pienemmät runot ovat hienoja, silloinkin kun ne paljastavat kirjailijan heikkoudet, etenkin hänen kyltymättömän kunnianhimonsa ja epikurolaisen elämänkatsomuksensa. Kuvaavia siinä suhteessa ovat esimerkiksi hänen ilkeät ja hauskat epigramminsa, etenkin "Contre Voltaire", sekä laulunsa ja kertomuksensa.
Piron valittiin Ranskan akatemiaan 1753, mutta kuningas Ludvig XV kumosi valinnan sillä verukkeella, että riettaan nuoruudenrunonsa "Ode à Priape" vuoksi hän ei ollut sopiva sellaisen kunnianosoituksen saajaksi. Pironin kootut teokset "Œuvres" ilmestyivät 1777, julkaisemattomat teokset 1859, 1879 ja 1880.
Kyyhkyslakka

Kyyhkyslakka on kesyjen kyyhkysten pesä-, lepo- ja turvapaikaksi rakennettu laatikkomainen suoja tai pieni rakennus. Ne sisältävät yleensä kyyhkysreikiä lintujen pesimistä varten. Kyyhkyset ovat olleet historiallisesti tärkeä ruoan lähde Lähi-idässä ja osassa Eurooppaa, ja niitä on pidetty munien, lihan ja lannan vuoksi.
Aleksei Pisemski

Aleksei Feofilaktovitš Pisemski (; 1820–1881) oli venäläinen kirjailija. Hän tutustui Moskovan yliopistossa länsieurooppalaiseen kirjallisuuteen, jonka realistit ja naturalistit viehättivät häntä. Kun hän palveli myöhemmin virkamiehenä eri seuduilla, hän rikastutti havaintojaan maaseudun, etenkin talonpoikaisväestön, elämästä.
Ensimmäinen novelli "Herravalta", jonka hän oli kirjoittanut 1847, sai sensuurin vuoksi ilmestyä vasta 1857. Tunnetuimpia hänen teoksistaan ovat "Tuhat sielua", "Intohimoon perustuva avioliitto", "Katkera kohtalo" (teoksia ei suomennettu), joka on vaikuttava näytelmä kansanelämästä, sekä pessimistinen romaani "Rauhaton meri", jossa Pisemski lausuu tuomionsa ihmisluonnon heikkouksista. Hänen vakaumuksensa mukaan jaloilla aatteilla ei ole valtaa ihmiselämässä, jonka määräävät pelkästään voitonhimo ja sukuvietti. Tämä synkkä maailmankatsomus, jota hän esittää kaikessa alastomuudessa naturalistisissa kuvauksissaan, vei hänet yhteentörmäykseen aikansa vapaamielisten kanssa.
Bryce Menzies

Bryce Menzies (s. 21. elokuuta 1987 Mesa, Arizona) on yhdysvaltalainen erämaa- ja aavikkorallikuljettaja. Hän on muun muassa voittanut Baja 500 rallin kolmesti (2011, 2012, 2014), TORC Pro-2:n kolmesti (2011–2013) ja on SCORE International aavikkorallisarjan mestari.
Ralliura.
Menzies saavutti isompaa menestystä voitettuaan 2007 CORR Single Buggy mestaruuden, jossa hänet palkittiin myös kauden parhaana tulokkaana. Menzies siirtyi tämän jälkeen kirppuautoista erämaalava-autojen pariin. Hän muun muassa sijoittui vuonna 2010 10-parhaanjoukkoon Mint 400, Vegas 2 Reno ja Baja 500 ralleissa.
2011 Menzies siirtyi ajamaan TORC-sarjaan Pro-2 luokkaan, jossa hän voitti mestaruuden heti avauskaudellaan. Menzies onnistui puolustamaan mestaruuttaan heti seuraavalla kaudella ja voitti myös toisen kerran Baja 500 -rallin. Hän voitti vielä kolmannen kerran peräkkäin TORC mestaruuden 2013 ja saavutti samana vuonna MINT 400 -rallin voiton.
Vuodet 2015–2017 Menzies kilpaili Lucas Oil erämaaralleissa, joista hän voitti viisi. Hänen oli tarkoitus ajaa 2017 Dakar rallissa, mutta joutui jättämään väliin loukkaantumisen vuoksi. Menzies ajoi toisen erämaarallin Silk Wayn, jossa hän oli lähellä saavuttaa kolmostilan. Menzies voitti yhden erikoiskokeen.
2018 Menzies osallistui ensimmäistä kertaa Dakar-ralliin, jossa hän ajoi X-raidissa Mikko Hirvosen tallikaverina Mini John Cooper Works Buggylla. Menzies oli kilpailussa parhaimmillaan neljäntenä, kunnes keskeytti toisen erikoiskokeen alussa ajettuaan hiekkatöyssyyn liian suurella nopeudella.
2019 Menzies voitti Best in the Desert -rallin, joka ajettiin Las Vegasista Renoon. Hän oli mukana myös Silk Way erämaarallissa tällä kertaa PH-Sportin Peugeot 3008 DKR:lla.
2020 hän ajoi toiseksi Mint 400 -rallissa.
Krasnozjorskoje

Krasnozyorskoje (ven. Краснозёрское) on kaupunkimainen taajama Novosibirskin alueella Venäjällä. Vuonna 2020 Krasnozyorskojeissä oli 9133 asukasta. Krasnozyorskoje sijaitsee 270 kilometrin päässä Novosibirskistä. Kaupunki on Krasnozyorskojein alueen hallintokeskus. Krasnozyorskoje on perustettu vuonna 1773.
Masljanino

Masljanino () on kaupunkimainen taajama Novosibirskin alueella Venäjällä. Vuonna 2020 Masljaninossa oli 13 079 asukasta. Masljanino sijaitsee 119 kilometrin päässä Novosibirskistä. Kaupunki on Masljaninon alueen hallintokeskus. Masljanino on perustettu vuonna 1644.
Tšistoozjornoje

Tšistoozjornoje () on kaupunkimainen taajama Novosibirskin alueella Venäjällä. Vuonna 2020 Tšistoozjornojessa oli 5 368 asukasta. Tšistoozjornoje sijaitsee 420 kilometrin päässä Novosibirskistä, ja se on Tšistoozjornojen alueen hallintokeskus. Tšistoozjornoje on perustettu vuonna 1913.
Maailmankisat 1965

Neljännet Maailmankisat järjestettiin vuonna 1965 Helsingissä 30. kesäkuuta–1. heinäkuuta. Kilpailupaikkana oli Olympiastadion. Kansainväliset yleisurheilukilpailut olivat Helsingin Kisa-Veikkojen järjestämät ja päätukijana oli alkuvaiheessa Apu-lehti; tällöin viimeistä kertaa. Kilpailut järjestettiin miehille. Neljänsien kisojen kahtena kilpailupäivänä oli kaikkiaan 47 881 katselijaa.
Kisojen parhaalle urheilijalle jaettava Timo Sarpanevan suunnitteleman kiertopalkinnon sai Ranskan 5 000 metrin juoksija Michel Jazy, joka teki 5 000 metrillä Euroopan ennätyksen. Hän sai itselleen palkinnosta 30 cm:n suuruisen pienoisveistoksen näköiskappaleen.
Peugeot 2008 DKR

Peugeot 2008 DKR on Peugeotin valmistama erämaaralliauto, jolla on voitettu dakar-ralli kerran 2016. Ranskalainen Team Peugeot Total käytti autoa vuosien 2015 ja 2016 Dakar-ralleissa. Sen korvasi 2017 Peugeot 3008 DKR -malli.
Dakar-ralli.
2015.
Team Peugeot Total teki paluun Dakar-ralliin 2015 kolmella kuljettajalla; Stephane Peterhansel, Carlos Sainz ja Cyril Despres. Paluu ei ollut menestys, kun Peterhansel sijoittui 11:nneksi, Despres sijalle 34, kun taas Sainz keskeytti.
2016.
Team Peugeot Total osallistui myös seuraavaan Dakar-ralliin 2016. Tällä kertaa viidellä kuljettajalla; Stephane Peterhansel, Carlos Sainz, Cyril Despres, Sébastien Loeb ja Romain Dumas.
Peugeot otti heti voiton, kun Peterhansel ajoi noin 35 minuutin erolla voittoon. Despres ajoi seitsemänneksi ja Loeb oli yhdeksäs. Peugeot johti rallia toisesta erikoiskokeesta lähtien. Loeb johti rallia viiden erikoiskokeen jälkeen, kunnes Peterhansel johti pääosin rallia loppuun saakka. Myös Sainz ajoi yhdeksännen erikoiskokeen jälkeen kilpailun ensimmäisenä, mutta joutui keskeyttämään. Loeb voitti neljä erikoiskoetta, Peterhansel kolme ja Sainz kaksi.
Dakarin jälkeen Despres voitti heinäkuussa ajetun Silk Way rallin.
Kaitapahaputki

Kaitapahaputki ("Oenanthe lachenalii") on sarjakukkaiskasvien (Apiaceae) heimoon, pahaputkien ("Oenanthe") sukuun kuuluva kasvilaji. Se on korkeakasvuinen, kosteilla paikoilla kasvava ruohovartinen kasvi. Kaitapahaputki muistuttaa jonkin verran pulleapahaputkea ("Oenanthe fistulosa"), mutta lajit ovat erotettavissa varsien, lehtien ja lehtiruotien ulkonäön perusteella.
Kaitapahaputken varsi voi kasvaa reilun metrin korkuiseksi ja varsi on sileä sekä vähähaarainen. Lehdet ovat kahteen kertaan pariliuskaisia ja liuskat ovat pitkiä sekä kapeita. Ylimmät lehdet ovat kuitenkin vain kertaalleen pariliuskaisia. Kaitapahaputken kukintona on muutamista sarjoista koostuva kerrannaissarja. Yksittäiset kukat ovat pieniä ja valkoisia. Kaitapahaputki kukkii heinä–elokuussa. Hedelmät ovat noin 3 mm pitkiä.
Kaitapahaputkea ei kasva Suomessa. Ruotsissa lajia tavataan harvinaisena Blekingessä ruovikoissa sekä merenrantaniityillä.
Kaitapahaputken tieteellisen nimen lajinimi ("lachenalii") viittaa 1700-luvun loppupuolella eläneeseen sveitsiläiseen kasvitieteilijään Werner de la Chenaliin.
Joey Jones

Joey Jones (4. maaliskuuta 1955 Llandudno – 22. heinäkuuta 2025) oli walesilainen jalkapalloilija, pelipaikaltaan laitapuolustaja. Hän oli pituudeltaan 179-senttimetrinen. Hän pelasi seuraurallaan Englannin sarjoissa ja 72 maaottelua Walesin maajoukkueessa.
Jones aloitti liigauransa 1970-luvun lopulla walesilaisessa Wrexhamissa, joka sekin pelasi Englannin liigaa. Hän edusti myös Liverpoolia kausina 1975–1978, jolloin joukkue voitti kerran UEFA-cupin ja kahdesti Euroopan mestarijoukkueiden cupin, Chelseaa kausina 1982–1985 ja Huddersfield Townia kausina 1985–1987. Uransa loppuvuodet hän pelasi jälleen Wrexhamissa.
Jones pelasi Walesin maajoukkueessa 72 maaottelua ja teki niissä yhden maalin vuosina 1975–1986. Wales ei selviytynyt tuona aikana arvokilpailujen lopputurnauksiin.
Connor Roberts

Connor Richard John Roberts (s. 23. syyskuuta 1995 Neath) on walesilainen jalkapalloilija, pelipaikaltaan laitapuolustaja. Hän on pituudeltaan 175-senttimetrinen. Hän on pelannut seuraurallaan Englannissa eri sarjatasoilla. Hän edustaa Valioliigassa pelaavassa Burnleyä. Walesin maajoukkueessa hän on pelannut elokuun 2025 loppupuolelle mennessä 63 ottelua.
Roberts pelasi Swansea Cityn junioreissa ja kuului elokuuhun 2021 saakka seuran omistukseen mutta pelasi myös lainalla Yeovil Townissa, Bristol Roversissa ja Middlesbrough'ssa. Kaudella 2017–2018 Roberts pelasi Swansean joukkueessa Valioliigaa neljä ottelua, joista kolme avauskokoonpanossa. Kaudella 2021–2022 hän pelasi Burnleyn joukkueessa 21 valioliigaottelua, joista 19 ottelua avauskokoonpanossa, ja teki niissä yhden maalin, huhtikuussa Southamptonia vastaan. Kaudella 2023–2024 hän pelasi 14 valioliigaottelua. Englannin mestaruussarjassa Roberts on kauden 2024–2025 loppuun mennessä pelannut 226 ottelua ja tehnyt niissä 18 maalia; otteluista yhden hän on pelannut Middlesbrough'ssa, 84 Burnleyssä, 12 Leedsissä ja loput Swanseassa.
Roberts pelasi Walesin A-maajoukkueessa ensimmäisen kerran maaliskuussa 2018 ystävyysottelussa Uruguayta vastaan. Elokuun 2025 loppupuolelle mennessä hän on pelannut 63 maaottelua, joista 56 ottelua avauskokoonpanossa. Hän oli vuonna 2021 järjestetyissä EM-kilpailuissa avauskokoonpanossa Walesin kaikissa neljässä ottelussa. Myös MM-kilpailuissa 2022 hän pelasi Walesin kaikki kolme ottelua, joista kahdessa hän oli avauskokoonpanossa. Hänen maaotteluistaan seitsemän kuului vuoden 2020 EM-kilpailujen karsintaan, kahdeksan vuoden 2022 MM-kilpailujen karsintaan ja kahdeksan vuoden 2024 EM-kilpailujen karsintaan. Kolme ottelua on kuulunut MM-karsintoihin 2026. Ensimmäisen maaottelumaalinsa Roberts teki syyskuussa 2018 Kansojen liigan ottelussa Irlantia vastaan, toisen kesäkuussa 2021 EM-kilpailujen alkulohko-ottelussa Turkkia vastaan ja kolmannen marraskuussa 2021 MM-kilpailujen karsintaottelussa Valko-Venäjää vastaan.
Joe Morrell

Joseff John "Joe" Morrell (s. 3. tammikuuta 1997 Ipswich, Englanti) on walesilainen jalkapalloilija, pelipaikaltaan keskikenttäpelaaja. Hän on pelannut seuraurallaan pääasiassa Englannin ykkös- ja kakkosliigassa. Walesin maajoukkueessa hän on pelannut 37 ottelua.
Morrell pelasi Bristol Cityn junioreissa. Englannin mestaruussarjassa pelaavassa seuran edustusjoukkueessa hän pääsi pelaamaan cup-otteluita ja marraskuussa 2018 yhden liigaottelun. Lainasopimuksilla hän on pelannut alemmilla sarjatasoilla Sutton Unitedissa, Margatessa, Cheltenham Townissa ja Lincoln Cityssä. Lokakuussa 2020 hän siirtyi mestaruussarjassa pelaavaan Luton Towniin ja elokuussa 2021 ykkösliigassa pelaavaan Portsmouthiin.
Morrell pelasi Walesin nuorisomaajoukkueissa parikymmentä ottelua. Walesin A-maajoukkueessa hän pelasi ensimmäisen kerran syyskuussa 2019 ystävyysottelussa Valko-Venäjää vastaan ja oli kentällä täydet 90 minuuttia. Sen jälkeen hän pelasi loka-marraskuussa 2019 neljä EM-karsintaottelua Slovakiaa, Kroatiaa, Azerbaidžania ja Unkaria vastaan, ja kahdessa niistä avauskokoonpanossa. Kesällä 2021 käydyissä EM-kilpailuissa hän pelasi avauskokoonpanossa Walesin kaikissa neljässä ottelussa. Vuoden 2022 MM-kilpailuissa hän pääsi vaihdosta kentälle kahdessa ottelussa. Vuoden 2023 loppuun mennessä Morrell on pelannut 37 A-maaottelua, joissa 26 kertaa avauskokoonpanossa.
Tom Lockyer

Thomas Alun "Tom" Lockyer (s. 3. joulukuuta 1994 Cardiff) on walesilainen jalkapalloilija, pelipaikaltaan keskuspuolustaja. Hän on pituudeltaan 185-senttimetrinen. Hän on pelannut seuraurallaan Englannin sarjoissa. Hän oli kaudella 2023–2024 Englannin Valioliigassa pelanneen Luton Townin kapteeni. Syyskuussa 2025 hän on ilman seuraa. Hän on pelannut Walesin maajoukkueessa 16 ottelua.
Lockyer pelasi Cardiff Cityn ja Bristol Roversin junioreissa. Tuolloin Englannin kakkosliigassa pelanneessa Bristol Roversin edustusjoukkueessa hän teki ensiesiintymisensä tammikuussa 2013. Kaudeksi 2014–2015 joukkue putosi konferenssiin mutta nousi seuraavaksi kaudeksi takaisin kakkosliigaan ja heti perään kaudeksi 2016–2017 ykkösliigaan, jossa Lockyer pelasi kolmen kauden aikana 123 ottelua ja teki niissä neljä maalia. Kesällä 2019 hän siirtyi Englannin mestaruussarjassa pelaavaan Charlton Athleticiin ja pelasi kauden 2019–2020 aikana 43 liigaottelua, kaikissa täydet minuutit, jouduttuaan olemaan poissa kolmesta ottelusta varoitustilin täyttymisen aiheuttamien pelikieltojen vuoksi.
Lockyer siirtyi kauden 2020–2021 alussa mestaruussarjajoukkue Luton Towniin. Hän pelasi 20 sarjaottelua ennen kuin joutui helmikuussa nilkkavamman vuoksi sivuun. Seuraavalla kaudella hän pelasi Mestaruussarjassa 29 ottelua ja teki yhden maalin. Lutonin sarjanousuun päättyneellä kaudella 2022–2023 hän pelasi 39 mestaruussarjaottelua ja teki kolme maalia. Lisäksi hän pelasi kaikki kolme nousukarsintaottelua ja teki ratkaisumaalin välierien toisessa osaottelussa Sunderlandia vastaan. Nousukarsintojen loppuottelussa Coventrya vastaan hän lyyhistyi kentälle runsaan kymmenen minuutin pelin jälkeen ja hänet vietiin sairaalaan, jossa hänelle tehtiin sydämen eteisvärinää korjaava leikkaus. Lockyer jatkoi Lutonissa kaudella 2023–2024. Hän pelasi ensimmäisen valioliigaottelunsa 12. elokuuta Brightonia vastaan ja teki ensimmäisen valioliigamaalinsa viidennessä ottelussaan 30. syyskuuta vieraskentällä Evertonia vastaan Lutonin saavuttaessa valioliigakauden ensimmäisen voittonsa. Joulukuun 16. päivänä 2023 hän lyyhistyi jälleen kentälle valioliigaottelussa Bournemouthia vastaan sydänongelmien vuoksi ja hän vietti viisi päivää sairaalassa. Hän ei ole pelannut tämän jälkeen (tilanne 5. syyskuuta 2025). Kesästä 2025 alkaen hän on ollut ilman seuraa.
Lockyer pelasi Walesin A-maajoukkueessa ensimmäisen kerran marraskuussa 2017 ystävyysottelussa Panamaa vastaan. Loka-marraskuussa 2019 hän pelasi täydet minuutit neljässä EM-karsintaottelussa Slovakiaa, Kroatiaa, Azerbaidžania ja Unkaria vastaan. Hän kuului Walesin joukkueeseen sekä vuonna 2021 järjestetyissä EM-kilpailuissa että vuoden 2022 MM-kilpailuissa, muttei saanut kummassakaan turnauksessa peliaikaa. Hän on pelannut 16 maaottelua, joista viimeisimmän marraskuussa 2023.
Ethan Ampadu

Ethan Kwame Colm Raymond Ampadu (s. 14. syyskuuta 2000 Exeter, Englanti) on englantilais-walesilainen jalkapalloilija, pelipaikaltaan keskuspuolustaja ja puolustava keskikenttäpelaaja. Hän on pelannut seuraurallaan Englannissa, Saksassa ja Italiassa. Kaudella 2025–2026 hän edustaa Englannin Valioliigassa pelaavaa Leeds Unitedia. Hän on pelannut Walesin maajoukkueessa 56 ottelua.
Ampadu pelasi pitkään Exeter Cityn junioreissa. Edustusjoukkueessa hän pelasi kaudella 2016–2017 Englannin kakkosliigassa kahdeksan ottelua sekä cup-otteluita. Kesällä 2017 hän siirtyi Englannin Valioliigassa pelaavaan Chelseaan. Kaudella 2017–2018 hän pelasi Chelsean edustusjoukkueessa yhden ottelun Valioliigassa, kolme ottelua FA Cupissa, jonka Chelsea voitti, ja kolme ottelua liigacupissa. Kaudella 2018–2019 Ampadu pelasi kolme ottelua Eurooppa-liigassa, jonka mestaruuden Chelsea voitti, ja kaksi ottelua FA Cupissa. Kaudeksi 2019–2020 Ampadu siirtyi lainalle saksalaisseura RB Leipzigiin, jossa hän pelasi kolme ottelua Bundesliigassa, yhden ottelun Saksan cupissa ja kolme ottelua Mestarien liigassa.
Syyskuussa 2020 Ampadu siirtyi kauden 2020–2021 loppuun kestävällä lainasopimuksella Valioliigan Sheffield Unitediin, jossa hän pelasi 25 valioliigaottelua ja niistä 23 ottelussa avauskokoonpanossa. Kauden 2021–2022 hän pelasi lainalla Italian Serie A:ssa Venezian joukkueessa, jossa pelasi 29 liigaottelua. Kaudella 2022–2023 hän pelasi lainasopimuksella Speziassa 31 Serie A -ottelua. Seuraavalla kaudella hän pelasi avauskokoonpanossa Leedsin kaikki 46 Englannin mestaruussarjan ottelua ja kolme pudotuspeliä. Leedsin nousuun päättyneellä kaudella 2024–2025 hän pelasi 29 sarjaottelua oltuaan polvivammojen vuoksi kaikkiaan lähes neljä kuukautta sivussa.
Ampadu on pelannut Englannin ja Walesin nuorisomaajoukkueissa. Hän pelasi Walesin A-maajoukkueessa ensimmäisen kerran marraskuussa 2017 ystävyysottelussa Ranskaa vastaan. Elokuun 2025 loppuun mennessä hän on pelannut 56 maaottelua, joista 49 ottelua avauskokoonpanossa. Otteluista seitsemän kuului vuoden 2020 EM-kilpailujen karsintaan ja kahdeksan . Kesän 2021 EM-kilpailuissa hän tuli vaihdosta kentälle Walesin kahdessa ensimmäisessä alkulohko-ottelussa. Kolmannessa hän pelasi avauskokoonpanossa, mutta hänet ajettiin kentältä ulos 55. minuutilla. MM-kilpailuissa 2022 hän oli avauskokoonpanossa Walesin kaikissa kolmessa ottelussa. EM-kilpailujen 2024 karsinnoissa hän pelasi kahdeksan ottelua ja toistaiseksi kaksi ottelua.
Tyler Roberts

Tyler D'Whyte Roberts (s. 12. tammikuuta 1999 Gloucester, Englanti) on walesilainen jalkapalloilija, pelipaikaltaan hyökkääjä. Hän on pituudeltaan 180-senttimetrinen. Hän on pelannut seuraurallaan Englannissa. Walesin maajoukkueessa hän on pelannut 14 ottelua.
Roberts pelasi West Bromwich Albionin junioreissa mutta pääsi edustusjoukkueessa kentälle vain yhdessä Valioliigan ottelussa toukokuussa 2016. Kahtena seuraavana kautena hän pelasi lainasopimuksilla ykkösliigaa Oxford Unitedin, Shrewsbury Townin ja Walsallin joukkueissa. Tammikuussa 2018 hän siirtyi mestaruussarjan Leeds Unitediin. Roberts pelasi kahden kauden aikana mestaruussarjassa 51 ottelua ja teki niissä seitsemän maalia. Kaudeksi 2020–2021 Leeds nousi Valioliigaan. Roberts pelasi 27 valioliigaottelua, joissa 14 kertaa avauskokoonpanossa, ja teki maalin kauden toiseksi viimeisessä ottelussa Southamptonia vastaan.
Roberts on pelannut useissa Walesin nuorisomaajoukkueissa. Hän pelasi Walesin A-maajoukkueessa ensimmäisen kerran syyskuussa 2018 Kansojen liigan ottelussa Irlantia vastaan. Kesäkuun 25. päivään 2021 mennessä hän on pelannut 14 maaottelua, joista seitsemän ottelua avauskokoonpanossa. Otteluista seitsemän kuului Kansojen liigaan, kaksi vuoden 2020 EM-kilpailujen karsintaan ja yksi vuoden 2022 MM-kilpailujen karsintaan.
James Lawrence

James Alexander Lawrence (s. 22. elokuuta 1992 Henley-on-Thames, Englanti) on walesilainen jalkapalloilija, pelipaikaltaan useimmiten keskuspuolustaja. Hän on pituudeltaan 188-senttimetrinen. Hän on pelannut Slovakian ja Belgian pääsarjoissa sekä Saksan toisella sarjatasolla. Walesin maajoukkueessa hän on pelannut viisi ottelua.
Lawrence pelasi Englannissa Enfieldin, Arsenalin ja Queens Park Rangersin juniorijoukkueissa. Vuonna 2008 hän siirtyi Alankomaihin ja pelasi Haarlemin, Ajaxin, Sparta Rotterdamin ja Waalwijkin junioreissa. Kesällä 2014 hän siirtyi Slovakian pääsarjassa pelaavaan AS Trenčíniin. Hän pelasi runsaan neljän kauden aikana Slovakian liigassa pudotuspelit mukaan lukien 86 ottelua ja teki niissä viisi maalia. Vuosina 2015 ja 2016 hän voitti sekä Slovakian liiga- että cup-mestaruuden. Elokuun 2018 lopulla Lawrence siirtyi belgialaisseura Anderlechtiin, jossa hän pelasi kaudella 2018–2019 Belgian liigassa 23 ottelua ja Eurooppa-liigassa kolme ottelua. Kauden 2019–2020 hän pelasi lainalla saksalaisseura St. Paulissa. Hän pelasi kauden aikana 2. Bundesliigassa 14 ottelua ja teki niissä yhden maalin.
Lawrence pelasi Walesin maajoukkueessa ensimmäisen kerran marraskuussa 2018 ystävyysottelussa Albaniaa vastaan. Elokuun 2020 loppuun mennessä hän on pelannut viisi maaottelua, joista neljä ottelua avauskokoonpanossa. Otteluista kolme kuului vuoden 2020 EM-kilpailujen karsintaan.
John Webber

John Webber (6. lokakuuta 1751 Lontoo, Yhdistynyt kuningaskunta – 29. toukokuuta 1793 Lontoo) oli englantilainen taidemaalari ja tutkimusmatkailija.
Webberin isä oli sveitsiläinen, Lontooseen muuttanut kuvanveistäjä Abraham Wäber. Webber sai peruskoulutuksensa Bernissä Sveitsissä, mutta taideopinnot hän suoritti Pariisissa. Hän oli mukana tutkimusmatkailija James Cookin matkoilla. Hän tuli tunnetuksi Polynesiaa ja Alaskaa kuvaavista töistään.
Ivor Allchurch

Ivor Allchurch (16. lokakuuta 1929 Swansea – 10. heinäkuuta 1997) oli walesilainen jalkapalloilija, pelipaikaltaan hyökkääjä. Hän pelasi Walesin maajoukkueessa 68 maaottelua ja teki niissä 23 maalia, jotka molemmat olivat aikanaan Walesin maajoukkueen ennätyslukemia, jälkimmäinen tasoissa Trevor Fordin maalimäärän kanssa. Seuratasolla hän edusti Swansea Townia, Newcastle Unitedia ja Cardiff Cityä sekä uransa lopulla alasarjoissa Worcester Cityä.
MM-kilpailuissa 1958 Allchurch pelasi Walesin kaikki viisi ottelua joukkueen yltäessä puolivälieriin, joissa se hävisi Brasilialle 0–1. Allchurch teki maalin alkulohko-ottelussa Meksikoa ja alkulohkon uusintaottelussa Unkaria vastaan.
MG HS

MG HS on MG Motorin vuodesta 2018 lähtien valmistama crossover-tyyppinen automalli. Se korvasi edeltäneen MG GS:n. Vuonna 2020 mallin nimeksi Kiinan markkinoilla vaihdettiin MG Pilot.
Vuoden 2019 Euro NCAP -kolaritestistä HS sai tulokseksi täydet viisi tähteä.
Moottorivaihtoehtoina ovat 1,5- (169 hv) ja 2,0-litraiset (231 hv) turboahdetut bensiinimoottorit. Molempien yhteyteen on valittavana vetotavaksi etuveto tai neliveto. Pienemmästä moottorista on saatavana myös ladattava hybridimalli, jossa bensiinimoottorin ja kahden sähkömoottorin yhteisteho on 291 hevosvoimaa. Kyseinen malli on aina nelivetoinen.
Bolckow, Vaughan

Bolckow, Vaughan &amp; Co., Ltd oli englantilainen raudantuottaja ja kaivosyhtiö. Yritys perustettiin vuonna 1864. Yritys sai alkunsa vuonna 1840 kahden miehen, Henry Bolckowin ja John Vaughanin yhtiökumppanuudesta. Yrityksen ansiosta oli Middlesbroughin dramaattinen kasvu ja hiilen ja raudan tuotannon kehittyminen koillis-Englannissa 1800-luvulla. Bolckowilla ja Vaughanilla oli erittäin läheinen johtamistapa, joka päättyi vasta Vaughanin kuolemaan. 
Vuonna 1907 mennessä yritys oli maailman suurin takkiraudan tuottaja maailmassa. 1900-luvun alussa yritys ei enää pysynyt yhteiskunnan kehityksessä mukana, ja se lopetettiin vuonna 1929.
Luettelo Vironniemen peruspiirin suojelluista rakennuksista

Tämä on luettelo Helsingin Vironniemen peruspiirin suojelluista rakennuksista. Vironniemellä sijaitsevat Presidentinlinna, Valtioneuvoston linna, Senaatintori, Tuomiokirkko, Uspenskin katedraali ja Suomen pankki.
Muita merkittäviä kohteita alueella ovat esimerkiksi Helsingin yliopiston päärakennus, Helsingin kaupungintalo, Helsingin päärautatieasema ja Postitalo. Usealla pankilla ja suuryrityksellä on pääkonttori Vironniemellä, samoin sieltä löytyvät Sokoksen ja Stockmannin tavaratalot ja maan suurimman päivälehden Helsingin Sanomien Sanomatalo. Kulttuurielämän ytimestä osa toimii Vironniemellä: Kansalliskirjasto, Kansallisteatteri, Ateneum, Kiasma ja Musiikkitalo.
Suzuki SX4

Suzuki SX4 on Suzukin vuodesta 2006 lähtien valmistama crossover-tyyppinen automalli. Sen ensimmäisen sukupolven mallista oli saatavana myös alempaan keskiluokkaan sijoittuva neliovinen sedan-versio.
Suzuki SX4 I (2006–2014).
Ensimmäisen sukupolven SX4 kehitettiin yhteistyössä Fiatin kanssa, joka myi samaa autoa Fiat Sedici -nimisenä. Euroopassa myytävät autot valmistettiin Suzukin tehtaalla Unkarissa, joista kaksi kolmasosaa myytiin Suzuki-merkkisenä ja loput yksi kolmasosa Fiateina. Malli oli tarkoitus tuoda markkinoille myös ylellisempänä versiona nimellä Lancia Pangea, mutta hanke kuitenkin peruuntui.
Vuoden 2006 Euro NCAP -kolaritestistä SX4 sai tulokseksi neljä tähteä viidestä.
Suzuki Lianan korvannut sedan-korinen SX4 esiteltiin Geneven autonäyttelyssä maaliskuussa 2007. Indonesiassa sitä myytiin nimellä Suzuki Baleno.
Vuonna 2009 SX4 sai muun muassa uudelleenmuotoillun etupuskurin. 
Suzuki SX4 II (2013–).
Toisen sukupolven SX4 esiteltiin Geneven autonäyttelyssä maaliskuussa 2013.
Vuoden 2013 Euro NCAP -kolaritestistä SX4 sai tulokseksi täydet viisi tähteä.
Pariisin autonäyttelyssä syyskuussa 2016 esiteltiin kasvojenkohotuksen kokenut SX4. Suurimmat uudistukset kohdistuivat keulan ilmeeseen. Lisäksi maavara kasvoi 15 millimetrillä.
Luettelo Kampinmalmin peruspiirin suojelluista rakennuksista

Tämä on luettelo Helsingin Kampinmalmin peruspiirin suojelluista rakennuksista. 
Kampinmalmi koostuu viidestä hallinnollisesta osa-alueesta: Etu-Töölö, Lapinlahti, Kamppi, Ruoholahti ja Jätkäsaari. Kampinmalmi sijaitsee Lauttasaaren itäpuolella ja Taka-Töölön eteläpuolella (raja Taka-Töölöön päin kulkee Pohjoisella Hesperiankadulla). Idässä Kampinmalmin naapurina on Vironniemen ja etelässä Ullanlinnan peruspiiri.
Trevor Ford

Trevor Ford (1. lokakuuta 1923 Swansea – 29. toukokuuta 2003) oli walesilainen jalkapalloilija, pelipaikaltaan hyökkääjä. Hän pelasi Walesin maajoukkueessa 38 maaottelua ja teki niissä 23 maalia, joista jälkimmäinen oli aikanaan Walesin maajoukkueen ennätyslukema. Seuratasolla hän edusti Swansea Townia, Aston Villaa, Sunderlandia, Cardiff Cityä, Newport Countya ja alankomaalaista PSV Eindhovenia.
Domaszowice

Domaszowice on muun muassa seuraavien Puolan paikkojen nimi:
Luettelo Taka-Töölön peruspiirin suojelluista rakennuksista

Tämä on luettelo Helsingin Taka-Töölön peruspiirin suojelluista rakennuksista. 
Taka-Töölössä sijaitsevat muun muassa Helsingin Olympiastadion ja Suomen Kansallisooppera Töölönlahden rannalla Hesperianpuiston pohjoispuolella. Pääministerin virka-asunto Kesäranta sijaitsee meren rannalla Linnankoskenkadun länsipäässä Meilahden puolella noin sadan metrin päässä Taka-Töölöstä. Mannerheimintien varrelta löytyvät 1972 valmistuneet suuret hotellit Scandic Park ja Crowne Plaza. Alun perin Inter-Continental ja Hesperia.
Edgar Page

Edgar Wells Page (31. joulukuuta 1884 Wolverhampton – 12. toukokuuta 1956 Wolverhampton) oli brittiläinen maahockeypelaaja ja olympiavoittaja. Hän pelasi Lontoon kesäolympialaisissa 1908 Englannin joukkueessa, joka voitti turnauksessa kultaa.
Gourmet

Gourmet eli gurmee on kulttuuri-ihanne, joka liitetään hienostuneena pidettyyn ruokaan ja juomaan. Se yhdistetään erityisesti niin sanottuun "haute cuisineen" eli kalliimpien laaturavintoloiden ja luksushotellien keittiöön.
Termiä ja siihen liittyviä käytäntöjä käytetäänkin yleensä positiivisesti kuvaamaan hienostunutta makua. Gourmet-ruokaa tarjoillaankin yleensä pienemmissä, kalliimmissa annoksissa. Gourmet’lle on myös ominaista ruoan huolellinen valmistelu laadukkaista ainesosista sekä ruoan huolellinen esittely.
Parooninmäki

Parooninmäki on kaupunginosa Riihimäellä, yhdystien 2850 varrella. Alue alkoi rakentua 1940-luvulla Riihimäen kauppalan ostamille maille ja rakentaminen on jatkunut aina 2000-luvulle asti. Parooninmäkeen kuuluva Korttionmäen alue liitettiin kaupunginosaan 1950-luvulla, kun Erkylän kartano myi maistaan 55 hehtaaria Riihimäen kauppalalle. Korttionmäen aluetta on kuitenkin alettu rakentaa asuinalueeksi vasta 2000-luvulla. Alueen väkiluku oli 817 vuonna 2015. Kaupunginosan pohjoisosassa on Parooninmäen teollisuusalue. Eteläosassa, Korttionmäen alueella on omakotitaloaluetta, joka on erityisesti lapsiperheiden suosimaa aluetta. Alueella toimii päiväkoti ja siellä on myös leikkipuisto Sammalpuisto.
Luettelo Ullanlinnan peruspiirin suojelluista rakennuksista

Tämä on luettelo Helsingin Ullanlinnan peruspiirin suojelluista rakennuksista. 
Ullanlinnan peruspiiriin kuuluu Ullanlinnan kaupunginosan lisäksi Eiran, Kaivopuiston, Kaartinkaupungin, Punavuoren, Suomenlinnan kaupunginosat sekä Länsisataman kaupunginosaan kuuluva Hernesaari ja Ulkosaarten kaupunginosaan kuuluva Länsisaaret.